Almal ken die gemors wat die mens van die wêreld maak: lugbesoedeling, waterbesoedeling, besoedeling van die see, plakkerskampe, plastieksakke, uitwissing van fauna en flora, en so meer. Jy kan amper nie anders as om mense te steun wat die omgewing wil red nie.
Soos elke jaar gebeur, het daar pas ‘n Verenigde Nasies- (VN-) konferensie oor klimaatsverandering plaasgevind, hierdie keer in Marrakesj, Marokko. Duisende afgevaardigdes van oor die hele wêreld, wat insluit politici, wêreldleiers, omgewingsaktiviste en maatskappye se verteenwoordigers, het gepraat dat die spoeg spat oor die aardverwarming-apokalips wat die wêreld gaan tref en wat regerings moet doen om dit te vermy.
ŉ Groot oorwinning vir omgewingsaktiviste en -kundiges was die Paryse verdrag, wat in 2015 beding is en waarvan 193 lande lidlande geword óf die verdrag onderteken het. Suid-Afrika, die VSA, die lande van die EU, China en Indië het onder meer lede van die Paryse verdrag geword.
Die Paryse verdrag is egter nie vreeslik bindend nie. Lande moet ná twee jaar en dan ná vyf jaar verslag lewer oor wat hulle gedoen het om hul koolstofdioksied-uitlaatgasse te verminder. Volgens die wetenskaplikes dra uitlaatgasse by tot die sogenaamde kweekhuiseffek. Al die koolstof sit iewers in die aarde se atmosfeer vas en keer dat sonstrale wat ons aarde leefbaar maak, weer terug weerkaats word deur die atmosfeer. Die aarde word gevolglik soos ŉ kweekhuis wat die hitte binnehou en die wêreld se temperature verhoog.
Voor ons gaan kyk wat die alternatiewes se mening is (ons probeer darem gebalanseerd wees in hierdie meningstuk), net ŉ paar woorde oor die mens se beheptheid om altyd ŉ vrees vir die toekoms te hê. Soms sinvol, ander kere nie.
Goeiedag Bruno. As die nuutste leier van die Westerse wereld en die magtigste man op aarde is Trump beslis relevant. As mens die nuusgebeure volg sal jy sien hy word reeds genoem as die man wat aardverwarming gaan aanjaag. Dis juis relevant. Ek verstaan dus nie eintlik jou punt nie.
Dankie Rupert. Daar is beslis nie konsensus oor oorsaak vir aardverwarming nie. Waardeer die mening.
Mense weet hulle het nie die kennis of tyd om alles te leer nie, daarom gaan ons deurentyd na die kennis van die kundiges. Dis hoekom ek na mediese dokters toe gaan wanneer ek siek is en nie na my plaaslike motorwerktuigkundige oor my siektes nie.
Kom ons gaan kyk na die werklikheid. In artikels gepubliseer in die toepaslike vakkundige joernale, stem amper 100% van die deskundiges se navorsing ooreen dat die aarde se klimaat verander.